פרשת וירא

**חידושים לשולחן השבת**

**"וירא אליו ה' באלוני ממרא"**

פירוש: תחת עץ האלון

שאלו במדרש: מדוע נגלה הקב"ה לאברהם אבינו דווקא באילן זה?

ומתרצים:

1. לומר לך מה אילן זה שנקצץ מוציא פירות אף אברהם אבינו שקצץ בבשר עורלתו זה הביא פירות לעולם כמו שנאמר: "פרי צדיק עץ חיים"
2. כשם שעץ זה אף על פי שנקצץ ממשיך להוציא פירות כך רמז הקב"ה לאברהם שיהיה לו המשך ולא יפטר מן העולם בלא זרע כמו שנאמר: "כי יש לעץ תקווה אם יכרת ועוד לא יחליף".

**"ורחצו רגליכם והשענו תחת העץ"**

ראשי התיבות בפסוק וסופי התיבות הם "מצווה" מכאן רמז לתכליתו של אברהם אבינו בהכנסת האורחים, היה מאכילם ומשקם וכשהיו רוצים להודות לו היה אומר להם שלא יודו לו אלא לבורא וכך היה מלמדם את האמונה בקל אחד עד שהיה מגיירם כמו שנאמר בפרשה הקודמת "ואת הנפש אשר עשו בחרן"- אברהם מגייר את האנשים ושרה את הנשים.

**"ויקח חמאה וחלב ובן בקר אשר עשה ויתן לפניהם והוא עומד עליהם תחת העץ ויאכלו"**

כתב מרן ה"בן איש חי": אברהם אבינו נתן לאורחים קודם כל את החלב ורק אחר כך את הבשר כדי שלא יצטרכו לחכות שש שעות וגם השגיחם שלא יערבבו בין חלב לבשר וזה שנאמר "והוא עומד עליהם". **שואלים**: הרי מצינו דרך ארץ שאין להביט בפני האוכלים **ומתרצים**: אברהם אבינו עשה זאת לצורך שהזכרנו לעיל ולכן מותר "תחת העץ" – שהכל יהיה כפוף לדרישת עץ החיים הלא היא התורה כמו שנאמר: "עץ חיים היא למחזיקים בה ותומכיה מאושר".

**"והוא עומד עליהם תחת העץ ויאכלו ויאמרו אליו איה שרה אשתך"**

רבנו יעקב "בעל הטורים" זצ"ל מדייק מהפסוק שבהתחלה אכלו ורק אחר כך דיברו ומכאן לומד "בעל הטורים" מהמלאכים את ההלכה שאין משיחין בשעת הסעודה.

**"אולי יש חמישים צדיקים בתוך העיר"**

יש צדיקים שכל צדקתם באה לידי ביטוי רק בבית הכנסת בלבד שאלו צדיקים של בתי כנסיות. ויש צדיקים בתוך העיר שהם ברחוב בין הבריות- עוזרים לאנשים ועושים חסדים, והם אלו שבכוחם להציל את העיר.

**"ויאמר קח נא את בנך את יחידך אשר אהבת את יצחק ולך לך אל ארץ המוריה והעלהו שם לעלה... וישא אברהם וירא את המקום מרחוק"**

"ארץ המוריה"- זוהי ירושלים שמשם יוצאת ההוראה לישראל כמו שכתוב: "כי מציון תצא תורה ודבר ה' מירושלים". רבנו "בעל הטורים" הביא לכך רמז: "אל ארץ המוריה" בגימטריה: 867 "את המקום" בגימטריה: 592 סה"כ יוצא "בירושלים".

**"ויבוא וירץ לקראתם"**

מכאן למדו חכמים (בבא מציעא פ"ו:): שגדולה הכנסת אורחים יותר מקבלת פני שכינה, שהרי הקב"ה נגלה לאברהם אבינו והוא רץ לקראת האורחים. ושואלים: אנו למדים זאת מאברהם אבינו אבל מהיכן למד זאת אברהם אבינו עצמו? ומתרץ ה"תולדות אברהם" בשם ה"בבא סאלי" זצ"ל: שאברהם אבינו למד זאת מעצמו שכאשר השכינה באה לבקרו והיה תשוש-כח כי היה זה ביום השלישי למילה וזה היום שהכי כואב כמו שנאמר: "ויהי ביום השלישי בהיותם כואבים" אז ישב, אבל כאשר ראה את האורחים אזר כוח ורץ לקראתם מכאן למד שמורים לו מן השמים שהכנסת אורחים גדולה יותר.

**"וה' פקד את שרה"**

הגאון ר' שלמה אמסלם זצ"ל שאל: מדוע בשרה נכתב שם ה' ואף אצל רחל כתוב: "ויזכור אלוקים את רחל ויפתח את רחמה", ותירץ: שם ה' יכול לעשות נפלאות גדולות בשינוי הטבע אבל שם אלוקים אומר שהקב"ה הוא בעל הכוחות בטבע, ולכן בשרה זה היה נס ונכתב שם ה', אבל אצל רחל זה היה מאורע טבעי של פקידת עקרה ולכן כתוב "אלוקים".

**"כי עתה ידעתי כי ירא אלוקים אתה ולא חשכת את בנך את יחידך ממני"**

שואל המהר"ש פרימו זצ"ל: מה זה "עתה ידעתי כי ירא אלוקים אתה" הלא אברהם אבינו כבר עמד בעשרה ניסיונות ומעשי צדקתו היו מפורסמים ורוח המקום נוחה הימנו כרוח הבריות, אלא כבר נאמר "כי אדם יראה לעיניים וה' יראה ללבב", אם כן מנין נדע כי ליבו של אברהם אבינו שלם ואהבת ה' ורגשותיו תואמים את מעשיו?

ותירץ: הרי מכל מצווה נברא מלאך ואם יש חיסרון במצווה יש חיסרון במלאך, אמר המלאך: "עתה ידעתי"- שאתה מושלם שכן נבראתי ממצוותיך ונבראתי מושלם.

**"כי את שבע כבשות תיקח מידי"**

לכאורה זה קשה, מדוע נתן אברהם אבינו לאבימלך כבשות דווקא ולא כבשים, ולמה דווקא שבע ולא מספר אחר?

ואומר רבינו הרמב"ם זצ"ל: כי אברהם אבינו ביקש לרמוז "בלשון נופל על לשון" לשבועה ולבאר שבע ואם היה מעניק כבשים מספרים היה שבעה ולא שבע... וקשה, מדוע העניק אברהם אבינו לאבימלך צאן ובקר ולא העניק לו עבדים ושפחות כפי שאבימלך הביא לו? ומתרצים: משום שאברהם אבינו היה מכניס את עבדיו ושפחותיו תחת כנפי האמונה בבורא ולא רצה שאבימלך יחזירם לעבודה זרה.

**סיפורים לפרשת השבוע**

**"וירא והנה שלושה אנשים ניצבים עליו וירא וירץ לקראתם"**

אשתו של הגאון הגרא"ז מלצר אמרה לו פעם שהרב מבריסק ממתין לו בחצר הבית. מיד בשמעו זאת, חגר הגאון את אבנטו, חבש כובעו ורץ החוצה לקבל את פני האורח הדגול. אכן מכשהגיע לחצר הבחין באדם בעל הדרת פנים וצדיק, חיבקו ונישקו בחביבות רבה כיאה לגדול הדור, העלהו לביתו וכיבדו בכבוד מלכים.

נכחו שם כמה מתלמידיו ותמהו: הלא אדם זה אינו הרב מבריסק! הוא רק אדם שדומה לרב מבריסק. "במחילה מכבודו", שאלו, "אדם זה אינו הרב מבריסק, אם כן מה ראה רבנו לכבדו ולנהוג כך?"

הגרש"ז התעלם מדבריהם כשהוא ממשיך לשרת את הגאון...

משהלך, שאלו שוב התלמידים: "מדוע כבוד הרב מכבדו כך?"

כעת השיב הגרא"ז מלצר: " האם הנכם חושבים כי במקרה טענה אשתי ואמרה לי שזהו הרב מבריסק? הרי אין מקרה בעולם, ואם טענה אשתי סימן שבאמת אני צריך לכבדו כמו שהייתי מכבד את הרב מבריסק!"

**"וירא וירץ לקראתם"**

סיפר הגאון ר' חיים קנייבסקי שליט"א: מרן החזון איש היה מהדר במצוות כיבוד הורים. מדי יום הלך לבקר את אמו ושוחח עימה מחצית השעה כדי לשמחה. פעם אחת היה החזון איש טרוד בלימודו ונשכח הדבר מליבו. באותו היום באה אותו של החזון איש, אמו של הגר"ח קנייבסקי לבקרה, וסיפרה לה בדרך אגב שהיום בנה החזון איש לא הגיע. הלכה הרבנית קנייבסקי לאחיה וסיפרה לו שלא היה אצל אמו היום. החזון איש קם מכיסאו ויצא במהירות לבית אמו.

אמר וסיפר הרב קנייבסקי: אמי ניסתה לרדוף אחריו אך לא הצליחה להשיגו... כך היו גדולי ישראל מהדרים במצוות כיבוד הורים.

**שבת שלום ומבורך!**